****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Saopštenje za javnost**

***Radni sastanak „Primjena Zakona o slobodnom pristupu informacijama“***

Na inicijativu i u organizaciji Agencije za zaštitu ličnih podataka i slobodan pristup informacijama danas je održan Radni sastanak na temu „Primjena Zakona o slobodnom pristupu informacijama“.

Sastanku su prisustvovali predsjednik Savjeta Agencije Željko Rutović, članovi Savjeta Agencije Muhamed Gjokaj i Zoran Vujčić, direktor Agencije Ivan Medojević, pomoćnik direktora Sabahudin Delić, Rukovoditeljka Odsjeka za slobodan pristup informacijama Biljana Božić, VD predsjednica Vrhovnog suda Crne Gore Dr Vesna Vučković, predstavnik Upravnog suda Crne Gore sudija Veljko Vujović, Generalni direktor Direktorata za pravosuđe Ministarstva pravde Momir Jauković, predstavnica kancelarije Zaštitnika ljudskih prava i sloboda Mirjana Perišić, predstavnica kancelarijhe Zaštitnika imovinsko pravnih interesa Crne Gore Radomirka Raičević, Predsjednik Advokatske komore Crne Gore Zdravko Begović, te zaposleni u Odsjeku za slobodan pristup informacijama.

Radni sastanak je organizovan u cilju davanja doprinosa za pronalaženja održivih rješenja u postupcima koji se odnose na primjenu Zakona o slobodnom pristupu informacijama.

U postupku analize slučaja i iskustva primjene Zakona, proteklih godina zabilježen veliki broj zahtjeva za pristup informacijama kod prvostepenih organa, veliki broj pokrenutih žalbenih postupaka pred Agencijom, kao i pokrenutih sudskih sporova, što dovodi do javne dileme da li ovi zahtjevi kao svoj cilj imaju ostvarivanje prava na pristup informacijama od javnog značaja ili se koriste kao pravni mehanizam za ostvarivanje materijalne koristi iz državnog budžeta.

Učesnici Radnog sastanka su, u konstruktivnom i otvorenom dijalogu, konstatovali da se mora naći rješenje za uočenu praksu zloupotrebe korišćenja prava na slobodan pristup informacijama fizičkih lica i nevladinog sektora koji angažovanjem advokata, a bez želje da dobiju traženu informaciju, ostvaruju značajne troškove pred Upravnim i Vrhovnim sudom Crne Gore.

Na Radnom sastanku su donijeti zaključci, u formi radnog teksta, sa kojima će javnost biti upoznata poslije konačnog profilisanja.